
PARLAMENTUL ROMÂNIEI

CAMERA DEPUTAŢILOR
	COMISIA JURIDICĂ, 

DE DISCIPLINĂ ŞI IMUNITĂŢI
	
	Bucureşti, 21.04.2015                                                                                                                                                                                                                                  PL-x 340/2014/2015


     Raport înlocuitor  
     asupra 
                 cererii de reexaminare a Legii  pentru acceptarea jurisdicţiei obligatorii a Curţii Internaţionale de Justiţie 
        

 În temeiul dispoziţiilor art. 137 din Regulamentul Camerei Deputaţilor, republicat, cu modificările şi completarile ulterioare, Comisia juridică, de disciplină şi imunităţi a fost sesizată spre dezbatere în fond, cu reexaminarea Legii  pentru acceptarea jurisdicţiei obligatorii a Curţii Internaţionale de Justiţie, trimisă cu adresa nr. PL-x 340/2014/2015 din 25 februarie 2015, înregistrată sub nr.4c-11/725 din 26 februarie 2015.
Această lege adoptată de Camera Deputaţilor şi de Senat, cu respectarea prevederilor art. 75 şi ale               art. 76 alin. (1) din Constituţia României, republicată, a fost transmisă, spre promulgare, Preşedintelui României la data de 11 februarie 2015.
          În conformitate cu dispoziţiile art. 77 alin. (2) din Constituţia României, republicată, Preşedintele României a formulat cererea de reexaminare asupra legii transmisă spre promulgare, pentru următoarele considerente: 

                 Legea transmisă la promulgare prevede la articolul 4 că Guvernul României poate decide, prin hotărâre, asupra modificării sau retragerii declaraţiei, cu informarea Parlamentului. În opinia Preşedintelui României, această dispoziţie poate conduce la interpretarea potrivit căreia Guvernul, print-un act cu forţă juridică inferioară legii, resepctiv printr-o hotărâre, poate să modifice sau să lipsească de obiect această lege. Astfel nu este respectat principiul ierarhiei actelor normative, prevăzut de art. 1 alin. (5) din Constituţia României, republicată, precum şi normele de tehnică legislativă, reglementate prin Legea nr. 24/2000 – potrivit cărora modificarea unui act normativ poate fi dispus prin acte normative ulterioare de acelaşi nivel sau de nivel superior. Totodată, prin aceste text de lege, Guvernului i se oferă prerogativa de a modifica un act legislativ emis de puterea legiuitoare, cu condiţia informării Parlamentului.
                Potrivit dispoziţiilor art. 61 şi 137 din Regulamentul Camerei Deputaţilor, republicat, cu modificările şi completarile ulterioare, Comisia juridică, de disciplină şi imunităţi a reluat dezbaterile asupra legii în raport de solicitările formulate în cererea de reexaminare, în şedinţele din 10 martie şi 24 martie 2015. În temeiul art. 137 alin.(3) din Regulamentul Camerei Deputaţilor, republicat, cu modificările şi completarile ulterioare, Comisia juridică a dezbătut legea supusă reexaminării şi a întocmit raportul inlocuitor asupra cererii de reexaminare, în şedinţa din data de 21 aprilie 2015.
                  Din numărul total de 25 membri ai Comisiei juridice, de disciplină şi imunităţi au participat la dezbateri 22 deputaţi.

 La dezbaterea cererii de reexaminare a participat, în calitate de invitat, din partea Ministerului Afacerilor Externe, domnul Radu Podgorean, secretar de stat.

În urma dezbaterilor şi a punctelor de vedere exprimate de către membrii Comisiei şi de către invitat, s-a hotărât, cu unanimitate de voturi, să se admită cererea de reexaminare formulată de Preşedintele României şi să se supună plenului Camerei Deputaţilor, spre dezbatere şi adoptare, Legea  pentru acceptarea jurisdicţiei obligatorii a Curţii Internaţionale de Justiţie, cu amendamentul admis, care este redat în anexa la prezentul raport. 

                 În raport cu obiectul şi conţinutul său, legea supusă reexaminării face parte din categoria legilor organice. 
                                             VICEPREŞEDINTE,                                               SECRETAR,                                                                 

                                            Ciprian Nicolae NICA                                    Gabriel ANDRONACHE
Şef serviciu,
Ciprian BUCUR
ANEXĂ
             AMENDAMENTE ADMISE:
	Nr. crt.
	Textul Lege
	Text propus de comisie

(autorul amendamentului)


	Motivare

	12
	Art. 4. - Guvernul României poate decide, prin Hotărâre a Guvernului, asupra modificării sau retragerii acestei declaraţii, cu informarea Parlamentului.


	
     Se elimină

Autor: 

Comisia juridică de disciplină şi imunităţi
	Contravine principiului prevăzut de art. 1 alin. (5) din Constituţia României, republicată, precum şi normele de tehnică legislativă, reglementate prin Legea nr. 24/2000 – potrivit cărora modificarea unui act normativ poate fi dispus prin acte normative ulterioare de acelaşi nivel sau de nivel superior

